
PARLAMENTUL ROMÂNIEI

CAMERA DEPUTAŢILOR

	COMISIA JURIDICĂ, 

DE DISCIPLINĂ ŞI IMUNITĂŢI
	COMISIA PENTRU MUNCĂ                   ŞI PROTECŢE SOCIALĂ


                                                                                                        Bucureşti, 21.10.2015 

                                                                                                           Pl-x 546/2014
     RAPORT COMUN
asupra propunerii legislative privind modificarea şi completarea Legii nr.84/2012 privind unele măsuri referitoare la veniturile de natură salarială ale personalului plătit din fonduri publice
În temeiul dispoziţiilor art. 95 din Regulamentul Camerei Deputaţilor, republicat, Comisia juridică, de disciplină şi imunităţi şi Comisia pentru muncă şi protecţie socială au fost sesizate spre dezbatere în fond, cu propunerea legislativă privind modificarea şi completarea Legii nr.84/2012 privind unele măsuri referitoare la veniturile de natură salarială ale personalului plătit din fonduri publice, trimisă cu adresa nr. Pl-x 546 din 8 decembrie 2014, înregistrată sub nr.4c-11/1206, respectiv nr.4c-7/553.
Senatul în calitate de primă Cameră sesizată a respins iniţiativa legislativă în şedinţa din 3 decembrie 2014.

Potrivit prevederilor art. 75 din Constituţia României, republicată, şi ale art.92 alin. (9) pct. 1, din Regulamentul Camerei Deputaţilor, republicat, Camera Deputaţilor este Cameră decizională. 
Consiliul Legislativ a avizat favorabil iniţiativa legislativă, conform avizului nr. 479 din 29 aprilie 2014.

Guvernul prin punctul de vedere transmis cu adresa nr. 263/19.02.2015 nu susţine adoptarea iniţiativei legislative, precizând că prin Legea nr. 124/2014 privind unele măsuri referitoare la veniturile de natură salarială ale personalului plătit din fonduri publice, cu modificări ulterioare, a fost aprobată exonerarea de la plată a sumelor reprezentând venituri de natură salarială pe care personalul plătit din fonduri publice trebuie să le restituie drept consecinţă a constatării de către Curtea de Conturi sau alte instituţii cu atribuţii de control a unor prejudicii.
Comisia pentru egalitatea de şanse pentru femei şi bărbaţi a avizat favorabil propunerea legislativă în şedinţa din 3 februarie 2015.  

Comisia pentru administraţie publică şi amenajarea teritoriului a avizat negativ propunerea legislativă în şedinţa din 31 martie 2015. 

Comisia pentru buget, finanţe şi bănci a avizat negativ propunerea legislativă în şedinţa din 12 mai 2015.    

Proiectul de lege are ca obiect de reglementare modificarea Legii nr.84/2012 în sensul exonerării de la plată a sumelor reprezentând venituri de natură salarială stabilite pe baza contractelor de muncă/convenţiilor civile încheiate în cadrul programelor operaţionale finanţate din instrumente structurale, implementate de către autorităţi/instituţii publice centrale/locale, pe care personalul trebuie să le restituie drept consecinţă a constatării de către Curtea de Conturi sau alte instituţii cu atribuţii de control a unor prejudicii. Prin legea supusă modificării se reglementa exonerarea de la plată doar pentru salariaţii Ministerului Educaţiei Naţionale.

Membrii Comisiei pentru muncă şi protecţie socială au dezbătut propunerea legislativă în şedinţa din 11 martie 2015 şi au hotărât, cu unanimitate de voturi, respingerea acesteia întrucât, prin Legea nr.124/2014 privind unele măsuri referitoare la veniturile de natură salarială ale personalului plătit din fonduri publice a fost aprobată exonerarea de la plată a sumelor reprezentând venituri de natură salarială pe care personalul plătit din fonduri publice trebuie să le restituie drept consecinţă a constatării de către Curtea de Conturi sau alte instituţii cu atribuţii de control a unor prejudicii.
La lucrările comisiei şi-au înregistrat prezenţa 23 deputaţi, din totalul de 24 membri ai comisiei.

La dezbateri a participat, în conformitate cu prevederile art.55 din Regulamentul Camerei Deputaţilor, republicat, domnul Ion Gibescu, director în cadrul Ministerului Muncii, Familiei, Protecţiei Sociale şi Persoanelor Vârstnice.

În conformitate cu prevederile art. 61 din Regulamentul Camerei Deputaţilor, republicat, membrii Comisiei juridice, de disciplină şi imunităţi au examinat această iniţiativă legislativă în şedinţa din 12 octombrie 2015. La dezbateri a participat, în calitate de invitat doamna Toma Gheorghiţa, şef serviciu în cadrul Ministerului Finanţelor Publice.
Conform listei de prezenţă la şedinţa Comisiei juridice, de disciplină şi imunităţi au fost prezenţi 25 deputaţi din totalul de 26 membri ai acesteia.
În urma examinării iniţiativei legislative, a expunerii de motive, a avizului Consiliului Legislativ, a punctului de vedere al Guvernului, precum şi a opiniilor exprimate, membrii Comisiilor au hotărât, cu unanimitate de voturi, să propună plenului Camerei Deputaţilor respingerea propunerii legislative privind modificarea şi completarea Legii nr.84/2012 privind unele măsuri referitoare la veniturile de natură salarială ale personalului plătit din fonduri publice.
În raport cu obiectul şi conţinutul său, propunerea legislativă face parte din categoria legilor ordinare. 

